Diari Oficial de la Generalitat Valenciana


Sumari del DOGV 9510, del 12-01-2023 (2022/12094)

RESOLUCIÓ de 22 de desembre de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de la Memòria Democràtica, durant el curs 2022-2023.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9510

Data del DOGV
:   12-01-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/12484


Data del document
:   22-12-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 22 de desembre de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de la Memòria Democràtica, durant el curs 2022-2023. [2022/12319]  
La Generalitat Valenciana està desenvolupant, des de l'aprovació de la Llei 14/2017, de 10 de novembre, de memòria democràtica i per a la convivència de la Comunitat Valenciana, una tasca crucial en el marc de la recuperació, la protecció i la conservació de la memòria col·lectiva valenciana. Ha sigut i és un dels principals reptes del govern en matèria de defensa dels drets humans. Per això s'han establit mecanismes legals i pressupostaris que, entre altres mesures, han posat en valor els espais que van ser escenari de la violència política, així com també han garantit els recursos necessaris perquè s'intervinga arqueològicament, posant èmfasi on hi va haver camps de concentració i fosses comunes. Tres exemples d'aquests escenaris són l'antiga presó de Sant Miquel dels Reis, el camp de concentració d'Albatera i les fosses comunes del cementeri de Paterna. En el camí per a la consecució d'una societat arrelada als valors democràtics és fonamental impulsar el coneixement d'aquests treballs i les seues conclusions. Per això, aquesta proposta va dirigida a la comunitat educativa, especialment, a l'alumnat no universitari. La joventut del sistema educatiu valencià ha de conéixer el que va succeir en el nostre territori durant l'època més fosca de la nostra història contemporània per tal de garantir el principi de no repetició i reparar la memòria de les víctimes.  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix en l'article 2, sobre els fins que orienten el sistema educatiu, entre d'altres, que la recerca, l'experimentació i la renovació educativa, així com el foment de la lectura i l'ús de biblioteques formen part del conjunt de factors que afavoreixen la qualitat de l'ensenyament i seran objecte d'atenció prioritària per part dels poders públics.  
Així mateix, també assenyala el respecte als drets i llibertats fonamentals com un altre dels fins esmentats i dins la disposició addicional quaranta-unena afegeix la necessitat d'un estudi i anàlisi de la nostra memòria democràtica per assentar els valors cívics i contribuir a la formació de ciutadanes i ciutadans més lliures, tolerants i amb sentit crític. Aspectes que configuren l'objectiu fonamental a desenvolupar en l'aula didàctica.  
Per una altra banda, la Llei 26/2018, de 21 de desembre, de drets i garanties de la infància i adolescència, estableix en el capítol XI, del títol II, una sèrie de mesures de garantia i de defensa, entre les quals cal destacar: que el dret a l'oci educatiu contribuïsca al desenvolupament holístic, que eduque en hàbits de participació; que el respecte al medi ambient, o en valors de compromís, solidaritat i inclusió social, afavorisquen les relacions entre iguals i l'adquisició d'habilitats de competència social (art. 68.1), promoguen activitats d'oci educatiu i secunden aquelles que es duguen a terme per entitats sense ànim de lucre, de manera que xiquets, xiquetes i adolescents disposen d'una oferta estable, regular i variada (art. 68.2) i garantisquen el respecte i l'efectiu exercici dels drets civils, polítics, socials, econòmics i culturals de xiquets, xiquetes i adolescents previstos en la present llei i en la resta de l'ordenament, fomentant la seua participació real i efectiva en la societat (art. 85.1).  
La Conselleria d'Educació, Cultura i Esport, en el desenvolupament d'un model educatiu de qualitat, té la responsabilitat de promoure actuacions compensadores dirigides a garantir el principi d'igualtat d'oportunitats en l'educació, a promoure l'educació en valors com a manera de garantir la seua presència al llarg de tota la vida educativa com ara el respecte als principis democràtics, als drets i deures ciutadans i a les llibertats fonamentals, i a donar suport als processos de maduració i socialització de les persones en la seua infància i joventut amb la finalitat de capacitar-les per a exercir com a ciutadans i ciutadanes en una societat democràtica.  
Una vegada publicat el Decret 106/2022, de 5 d'agost, del Consell, d'ordenació i currículum de l'etapa d'Educació Primària, el Decret 107/2022, de 5 d'agost, del Consell, pel qual s'estableix l'ordenació i el currículum d'Educació Secundària Obligatòria i el Decret 108/2022, de 5 d'agost, del Consell, pel qual s'estableixen l'ordenació i el currículum de Batxillerat, es constitueix aquesta aula com un recurs didàctic valuós per tal de contribuir al desenvolupament en l'alumnat de capacitats que formen part dels objectius de totes les etapes educatives i que estan vinculades a l'exercici d'una ciutadania democràtica, inspirada en els valors constitucionals i en els drets humans, i que fomenten la corresponsabilitat en la construcció d'una societat justa i equitativa. Té una clara vinculació curricular, ja que ofereix tallers i recursos per a treballar competències específiques en diferents matèries i àmbits, com ara: Coneixement del Medi Natural, Social i Cultural, en Primària; Valors Cívics i Ètics, en Primària i Educació Secundària Obligatòria; Geografia i Història i Digitalització, entre altres, en Educació Secundària Obligatòria, i en Batxillerat, Història d'Espanya, Cultura Jurídica i Democràtica i Geografia i Història Valencianes. A més a més, aquestes capacitats també es contemplen en diferents competències clau i s'han de promoure, de manera transversal, des de totes les matèries i àmbits, amb la voluntat d'educar persones crítiques i compromeses en la millora del seu entorn.  
  
En la legislació valenciana d'educació, el Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària (DOGV 8689, 02.12.2019) i el Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 09.12.2019), s'inclou la possibilitat que la conselleria competent en matèria d'educació puga crear i suprimir aules didàctiques en determinades localitats. Es considera oportú impulsar la iniciativa educativa que fomenta el coneixement i la sensibilització del nostre alumnat respecte dels fets ocorreguts en una època de la nostra història recent en què no es reconeixien ni es respectaven els drets fonamentals i les llibertats públiques de les persones, posant l'èmfasi en el dret a la vida, a la llibertat i a la seguretat, a la llibertat ideològica i a la llibertat d'expressió, a l'honor i a la dignitat.  
  
Per tot això, i en virtut de les competències que m'atribueixen el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i vista la proposta de la directora general d'Innovació Educativa i Ordenació i de conformitat amb aquesta, resolc:  
  
  
Primer. Objecte i descripció  
1. Autoritzar el funcionament de l'Aula Didàctica de la Memòria Democràtica, durant el curs 2022-2023.  
2. Aquesta aula es contempla com un projecte educatiu innovador i de qualitat que pretén fomentar el coneixement de la manera en què la dictadura franquista va afectar socialment, política i cultural al nostre territori.  
3. Per a la gestió i funcionament de l'aula didàctica es destina, en comissió de serveis, el personal docent especificat en l'annex I, segons les instruccions organitzatives i de funcionament que s'inclouen com a annex II en la present resolució.  
  
Segon. Objectius  
Els objectius d'aquesta aula seran:  
a) Difondre i dinamitzar des d'un punt de vista didàctic i cultural les conseqüències per al poble valencià durant quatre dècades de dictadura.  
  
b) Crear un espai de pensament i reflexió crítica sobre la necessitat de recuperar i contextualitzar els llocs, les persones i esdeveniments més emblemàtics per a entendre com va transformar la dictadura el nostre territori.  
c) Elaborar materials que es consideren necessaris per a la divulgació de la defensa dels drets humans i la recuperació de la memòria democràtica.  
d) Establir, sota la supervisió de la Direcció General d'Innovació Educativa i Ordenació, els vincles amb l'entorn social en què s'integra l'Aula Didàctica de la Memòria Democràtica.  
  
Tercer. Persones destinatàries  
L'activitat que s'implementarà en aquesta aula didàctica s'adreçarà, principalment, a l'alumnat no universitari del sistema educatiu valencià. L'alumnat universitari i les persones adultes, independentment que estiguen o no en procés de formació, també podran ser destinataris d'activitats programades per aquesta aula didàctica.  
  
Quart. Recursos humans i materials  
1. L'Aula Didàctica de la Memòria Democràtica comptarà amb els recursos humans i materials necessaris per al seu funcionament i manteniment.  
2. L'aula es dotarà del personal funcionari de carrera docent no universitari al servei de l'administració educativa valenciana, especificat en l'annex I.  
3. La provisió es farà en comissió de serveis amb dedicació exclusiva a l'aula, a l'efecte de garantir el funcionament de la programació de l'Aula Didàctica de la Memòria Democràtica, descrita en l'annex II.  
  
4. Al professorat adscrit a l'aula, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, la certificació de les quals serà expedida pel Servei de Planificació i Gestió de la Formació Permanent del Professorat quan finalitze el curs acadèmic 2022-2023.  
  
Cinqué. Coordinació  
La direcció i coordinació didàctica del projecte estarà formada pel professorat adscrit, un assessor o assessora de la xarxa de CEFIRE, un inspector o inspectora adscrits a la zona de València o la persona en qui delegue, i el cap o la cap del Servei d'Innovació i Qualitat de la Direcció General d'Innovació Educativa i Ordenació o la persona en qui delegue.  
  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres, a través de mitjans digitals, de manera que aquests puguen sol·licitar-ne la participació, i la seua incorporació a la programació general anual (PGA), aprovar-la en el consell escolar i programar els aspectes didàctics específics d'acord amb les orientacions establides per l'Aula Didàctica de la Memòria Democràtica i els criteris propis de cada centre.  
Per a formalitzar la participació del centre, el professorat responsable gestionarà les sol·licituds i les inscripcions per mitjà del procediment que determine l'òrgan de direcció i coordinació didàctica, el qual es publicitarà en la pàgina web de la Direcció General d'Innovació Educativa i Ordenació.  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local de València i altres entitats a fi de garantir els recursos necessaris per a consolidar l'Aula Didàctica de la Memòria Democràtica, així com la consecució dels seus objectius.  
  
Huité. Avaluació  
A la finalització del curs escolar 2022-2023, el personal adscrit al projecte realitzarà una memòria de desenvolupament de l'aula.  
La Direcció General d'Innovació Educativa i Ordenació avaluarà el funcionament de l'aula autoritzada en aquesta resolució i la gestió del professorat responsable.  
  
Nové. Aprovació i efectes  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, que posa fi a la via administrativa, es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició ha d'interposar-se davant de la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 22 de desembre de 2022.- La consellera d'Educació, Cultura i Esport: Raquel Tamarit Iranzo.  
  
  
  
ANNEX I  
Recursos humans assignats a l'Aula Didàctica de la Memòria Democràtica  
  
Personal destinat amb dedicació exclusiva, en comissió de serveis:  
  
Noms i cognoms: Esther López Barceló  
DNI: \*\*5614\*\*\*  
Noms i cognoms: Joan Salazar Bonet  
DNI: \*\*2570\*\*\*  
  
  
ANNEX II  
Instruccions organitzatives i de funcionament de l'Aula Didàctica de la Memòria Democràtica durant el curs 2022-2023  
  
1. Denominació  
La denominació de l'aula és Aula Didàctica de la Memòria Democràtica.  
  
2. Objectius  
a) Apropar l'alumnat, des dels esquemes cognitius propis de cada etapa escolar, als fets transcorreguts durant els 40 anys de repressió, als seus escenaris i a les conseqüències que encara s'observen en la societat actual, així com transmetre la importància de defensar els drets humans.  
  
b) Desenvolupar l'autonomia investigadora dels docents a partir dels diversos tallers i activitats.  
c) Crear una actitud crítica, reflexiva i racional entre l'alumnat envers problemes socials rellevants, des d'una perspectiva democràtica.  
d) Fomentar l'interés per l'estudi i la recerca de la història pròpia.  
  
e) Fer difusió de la recerca històrica del nostre passat recent.  
f) Promoure entre l'alumnat el coneixement dels seus drets i deures per tal de preparar-los per a l'exercici d'una ciutadania activa i democràtica en la societat actual.  
  
  
3. Continguts  
L'oferta educativa de l'Aula Didàctica de la Memòria Democràtica es basa en el desenvolupament de tallers didàctics i activitats al voltant dels fets esdevinguts durant els quaranta anys de dictadura franquista al nostre territori.  
  
4. Recursos per al desenvolupament del projecte a l'aula  
a) Instal·lacions  
A Sant Miquel dels Reis hi haurà un aula específica dirigida a desenvolupar les activitats i tallers, així com també podran dur-se a terme en altres àrees i espais oberts del propi recinte. Així mateix, els continguts i materials oferits durant les visites es posaran a disposició dels docents per tal que es puguen posar en pràctica als centres educatius.  
b) Recursos humans  
El professorat assignat a l'aula i especificat en l'annex I d'aquesta resolució.  
  
5. Funcions del professorat assignat a l'aula  
1. Realitzar la campanya de presentació i difusió de l'aula, via telemàtica, a tots els centres educatius.  
2. Portar el registre de sol·licituds, la datació de les visites i la comunicació amb els centres.  
3. Gestionar la comptabilitat, els costos de materials, etc.  
4. Controlar les existències, necessitats i compres dels materials.  
  
5. Crear un espai de pensament i de reflexió crítica al voltant de la recuperació i difusió de la memòria democràtica mitjançant diverses línies d'actuació.  
6. Col·laborar amb seminaris o jornades relacionades amb l'àmbit d'actuació de l'aula.  
7. Supervisar l'aplicació dels tallers didàctics de les visites escolars a l'aula.  
8. Seguir el procés d'impressió de materials de divulgació i ús dels tallers de cultura contemporània.  
9. Organitzar activitats de formació acadèmica en col·laboració amb institucions del nostre àmbit lingüístic, com conferències, jornades, cursos, seminaris, simposis, grups de treball, etc.  
10. Preparar les visites diàries amb tot el que suposa de disposició d'espai i materials.  
11. Atendre les visites diàries.  
12. Realitzar les memòries anuals.  
13. Qualsevol altra funció que li siga encomanada per l'òrgan de direcció i coordinació didàctica.  
  
6. Usuaris i protocol de participació en el projecte  
L'oferta educativa de l'Aula Didàctica de la Memòria Democràtica va adreçada, principalment, a l'alumnat no universitari. Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
La visita a l'aula és una activitat educativa que requereix la participació activa del professorat dels centres que sol·liciten realitzar-la, no sols durant el desenvolupament de l'activitat, sinó també prèviament, per a preparar-la, i posteriorment, per a extraure conclusions de tot el que s'ha realitzat. Per a facilitar aquesta tasca, l'equip responsable de l'aula didàctica podrà proporcionar guies didàctiques i/o materials disponibles.  
De manera complementària, i sempre que el calendari de visites ho permeta, també podran visitar l'aula persones, a títol particular, i entitats interessades a conéixer-la.  
  
7. Funcionament de l'aula  
El procediment general serà el següent:  
1. Els centres educatius del sistema educatiu valencià de Primària, Secundària i Batxillerat rebran la informació en què es posarà a la seua disposició l'Aula Didàctica de la Memòria Democràtica.  
2. Els centres, per mitjà del procediment que determine l'òrgan de direcció i coordinació didàctica, hauran de sol·licitar el dia, l'hora, la llengua i l'activitat a què volen assistir. Una vegada concertada la visita, el professorat de l'aula didàctica l'anotarà en l'agenda. A més, facilitarà al professorat del centre educatiu sol·licitant el material adient perquè puga preparar la visita, amb antelació i de manera didàctica, amb l'alumnat.  
3. Una setmana abans de la visita, com a màxim, els centres educatius faran l'ingrés del cost dels materials, si fora necessari, i ho comunicaran al responsable de l'aula per correu electrònic.  
4. L'alumnat, amb el professorat responsable, es presentarà a les instal·lacions de l'aula didàctica el dia i hora acordats.  
5. L'alumnat estarà sota el control del professorat responsable de l'aula i del professorat del mateix centre que els hi acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. En cas de tallers o activitats realitzades en altres espais culturals o als centres educatius, el procediment serà el mateix que el ressenyat als punts anteriors.